Man buite huis doodgeskiet, kind (3) gewond in huis gevind  Argieffoto: Kent Williamson Die polisie ondersoek ŉ saak van moord en poging tot moord nadat ŉ man doodgeskiet en ŉ driejarige kind met ŉ skietwond gelaat is. Kapt. Bernard Matimulane, woordvoerder van die polisie, het aan Maroela Media bevestig dié skietvoorval het Donderdag omstreeks 06:00 in Moagistraat in Ivory Park in die ooste van Johannesburg plaasgevind. Russel Meiring, woordvoerder van ER24, het gesê ŉ man, vermoedelik in sy 40’s, is vanoggend vroeg in die bestuurdersitplek van ŉ motor aangetref. Die motor was in die straat buite ŉ huis geparkeer. “Paramedici het die man ondersoek en bevestig hy het ŉ noodlottige skietwond opgedoen. Hy is op die toneel dood verklaar,” het Meiring gesê. Paramedici het ook in die huis ingelei ŉ driejarige kind met ŉ skietwond aan sy been aangetref. “Paramedici het die seun behandel en vir hom pynmedikasie toegedien voordat hy na ŉ nabygeleë hospitaal geneem is vir verdere mediese behandeling,” het Meiring gesê. Matimulane het gesê die motief vir die skietery is in dié stadium nog onbekend. “Ons sal die saak ondersoek en enige moontlike leidrade opvolg.”